b'\n_START_ARTICLE_\nKnjiga senc\n_START_PARAGRAPH_\nKnjiga senc, zgodovinski roman, ki je zasnovan kot dnevni\xc5\xa1ki zapiski, je delo pisateljice in literarne znanstvenice Zlate Voka\xc4\x8d. Iz\xc5\xa1el je leta 1993. Njegov prvi del je Marpurgi. Oba sta ume\xc5\xa1\xc4\x8dena v obdobje srednjega veka._NEWLINE_Roman, katerega dogajanje zajema \xc4\x8das enega leta in ga omejuje dvoje velikih dogodkov, zbor de\xc5\xbeelnih stanov v marcu 1496 in izgon Judov iz Marpurga 27. januarja 1497, prina\xc5\xa1a dvoje dnevni\xc5\xa1kih zapisov. Prvega zapisuje in v njem natan\xc4\x8dno spremlja zgodovinsko dogajanje in osebna do\xc5\xbeivetja v judovski ob\xc4\x8dini dekle ter pozneje odrasla \xc5\xbeenska \xc5\xa0arika, posvojenka dru\xc5\xbeine Selman, v drugem delu pa nadaljuje njen u\xc4\x8ditelj, Jakob iz Bohemije, prijatelj dr. Hannesa, \xc4\x8dlan skrivne bratov\xc5\xa1\xc4\x8dine in navdu\xc5\xa1en alkimist. Roman sklene \xc5\xa0arikina pripoved, v kateri pojasnjuje, kako se je dala pokristjaniti zato, da je lahko ostala v mestu, medtem ko so ga morali drugi Judi zapustiti.'